મુલુંડ પોલીસ-સ્ટેશનના સિનિયર ઇન્સ્પેક્ટર રાજારામ વનમાનેએ કીર્તિદા ઝડપાઈ જવાનું કારણ સમજાવતાં કહ્યું હતું કે ‘ભારતી જ્વેલર્સના માલિકે તેમના મુલુંડ બ્રાન્ચના કૅરટેકર-કમ-પાર્ટનરને હૉસ્પિટલમાં દાખલ કરવામાં આવ્યા બાદ ગયા ગુરુવારે મુલુંડની દુકાન બંધ કરવાનો નિર્ણય લીધો ત્યાર પછી આ ચોરીનું ભોપાળું પ્રકાશમાં આવ્યું હતું. દુકાન બંધ કરતી વખતે માલનો હિસાબ કર્યો ત્યારે કાગળ પર નોંધાયેલાં ઘરેણાં સાથે દુકાનમાંનાં ઘરેણાંની સરખામણી કરતાં અનેક ઘરેણાં ઓછાં હોવાનું જણાયું હતું. એથી તેમણે તે મહિલાની પૂછપરછ કરી હતી. કીર્તિદાએ ગુનો કબૂલ કરતાં તેને પોલીસ-સ્ટેશન લાવવામાં આવી હતી. તેને કોર્ટમાં રજૂ કરતાં મૅજિસ્ટ્રેટે તેને પોલીસ-કસ્ટડીમાં રિમાન્ડ પર રાખવાનો આદેશ આપ્યો હતો.’